ที่ วท 5402/

## 1 กุมภาพันธ์ 2560

เรื่อง ขอเรียนเชิญเป็นวิทยากรในการประชุมวิชาการประจำปี 2560 ของสำนักงานพัฒนาวิทยาศาสตร์และเทคโนโลยีแห่งชาติ

เรียน รศ.ดร.นพ. นพพร สิทธิสมบัติ

สิ่งที่ส่งมาด้วย 1. กำหนดการสัมมนาหัวข้อเรื่อง “วัคซีนไข้เลือดออกชนิดแรกของโลก: ความเสี่ยงที่ต้องระวัง กับ ความคาดหวังในอนาคต ”

2. แบบตอบรับวิทยากร

3. บัตรจอดรถยนต์ และแผนผังพื้นที่จอดรถ

## ด้วย สำนักงานพัฒนาวิทยาศาสตร์และเทคโนโลยีแห่งชาติ (สวทช.) กระทรวงวิทยาศาสตร์และเทคโนโลยี มีกำหนดจัดงานประชุมวิชาการ สวทช. ประจำปี 2560 (NSTDA Annual Conference: NAC2017) ภายใต้หัวข้อ “สวทช. ยุคใหม่ ตอบกลุ่มเป้าหมาย ตามแนวทางเศรษฐกิจพอเพียง” ((NSTDA 5.0: Building Thailand Towards Sufficiency Economy) ระหว่างวันที่ 30 มีนาคม 2560 – 1 เมษายน 2560 ภายในงานประกอบด้วย การสัมมนาวิชาการเพื่อแลกเปลี่ยนและเผยแพร่ความรู้ด้านวิทยาศาสตร์และเทคโนโลยีในการเพิ่มขีดความสามารถในการแข่งขันของประเทศและสร้างความเป็นอยู่ที่ดีขึ้นอย่างยั่งยืน การแสดงนิทรรศการผลงานวิจัย มหกรรมรับสมัครงานด้านวิทยาศาสตร์และเทคโนโลยี และกิจกรรมสำหรับภาคเอกชน

ในการนี้ สวทช. ใคร่ขอเรียนเชิญท่านเป็นวิทยากรในการสัมมนาเรื่อง “วัคซีนไข้เลือดออกชนิดแรกของโลก: ความเสี่ยงที่ต้องระวัง กับ ความคาดหวังในอนาคต ” ในวันที่ 31 มีนาคม 2560 เวลา 13.30 - 16.30 น. ณ ห้องประชุม CC - 305 อาคารศูนย์ประชุมอุทยานวิทยาศาสตร์ประเทศไทย (CC) อุทยานวิทยาศาสตร์ประเทศไทย ถนนพหลโยธิน จังหวัดปทุมธานี ดังรายละเอียดตามสิ่งที่ส่งมาด้วยหมายเลข 1 ทั้งนี้ สวทช. ขอความร่วมมือส่งเอกสารหรือไฟล์กลับมายัง คุณพิชญ์กัญญา โทรศัพท์ 0 2564 6700 ต่อ 3117 e-mail: phitchakanya.nit@biotec.or.th ดังนี้

1. โปรดส่งแบบตอบรับการเป็นวิทยากร พร้อมประวัติโดยย่อ (สิ่งที่ส่งมาด้วยหมายเลข 2) ภายในวันที่ 28 กุมภาพันธ์ 2560

2. ส่งไฟล์ประกอบการบรรยาย (หากมี) ภายในวันที่ 17 มีนาคม 2560

3. กรณีที่ท่านนำรถยนต์ส่วนตัวมา ขอให้ท่านติดบัตรจอดรถยนต์สำหรับวิทยากร (สิ่งที่ส่งมาด้วยหมายเลข 3) ไว้ที่หน้ารถของท่านด้วย และสามารถนำรถไปจอดได้ที่ลานจอดรถ P1

อนึ่ง สวทช. ขอเชิญท่านเข้าชมนิทรรศการฯ และเข้าร่วมประชุมวิชาการในหัวข้ออื่นๆ ในการประชุมวิชาการประจำปี 2560 ระหว่างวันที่ 30 มีนาคม 2560 (ตั้งแต่เวลา 13.00 น.) – 1 เมษายน 2560 โดยไม่เสียค่าใช้จ่ายใดๆ ณ อุทยานวิทยาศาสตร์ประเทศไทย ถนนพหลโยธิน จังหวัดปทุมธานี ทั้งนี้ท่านสามารถดูรายละเอียดเพิ่มเติมได้ที่เว็บไซต์ http://www.nstda.or.th/nac2017

จึงเรียนมาเพื่อโปรดพิจารณา หากขัดข้องหรือไม่ประการใด กรุณาแจ้งให้ทราบในโอกาสแรกด้วย จะขอบคุณยิ่ง

ขอแสดงความนับถือ

(นายสมวงษ์ ตระกูลรุ่ง)

ผู้อำนวยการ

ศูนย์พันธุวิศวกรรมและเทคโนโลยีชีวภาพแห่งชาติ

**ฝ่ายสนับสนุนการวิจัย**

**โทร. 0 2564 6700 ต่อ 3117 (พิชญ์กัญญา)**

**โทรสาร** 0 2564 6707